Henning Hyllested (EL), 2014-04-04:
Jamen det er vi.
Jeg kan ikke forestille mig, at der bliver en alternativ model, i form af at der ikke bliver tale om en Vejlefjordbro.
Som sagt var det noget af det, vi forfulgte under forhandlingerne, og vi er ikke indtil nu blevet præsenteret for, at man kan sikre den samme rejsetidsbesparelse, som man kan ved en Vejlefjordbro, plus at der heller ikke findes en løsning på den manglende kapacitet i Vejle.
Der er Vejlefjordbroen jo også et rigtig godt bud.
Så jeg forestiller mig ikke, at vi ender op med, at der ikke bygges en Vejlefjordbro.
Men jeg er villig til at se på linjeføringen derude.
Der er jo lavet en foreløbig skitse til en linjeføring.
Men det er klart, at den konkrete linjeføring jo vil fremgå af VVM-undersøgelsen, og der vil nogle af alle de der ting jo blive undersøgt, og det skal der undersøges for i en VVM, hvor man forsøger at tage hensyn til naturen osv.
Der er vi da villige til at se på, om der er andre muligheder for linjeføring.
Jeg tror nu ikke, at mulighederne er så store i virkeligheden, men det vil vise sig, for det skal jo også hænge sammen med den eksisterende bane – hvor kører man fra, og hvor slutter man sig til?
Så det giver jo selvfølgelig også nogle begrænsninger, med hensyn til hvor meget man kan flytte rundt med en eventuel linjeføring og en broforbindelse.
Vi synes, i modsætning til Venstre, at noget af det bedste ved Togfonden DK, som vi jo så vedtager i dag i form af de lovforslag, der ligger, faktisk er finansieringen.
Vi synes, det er rigtig godt, at store infrastrukturinvesteringer i jernbanen tages fra investeringer i, eller man kan sige overskuddene fra olieselskaberne, som udvinder olie og gas i Nordsøen.
Vi synes næsten ikke, det kan blive bedre, end at man tager overskuddet, om man så må sige, fra fossilt brændstof og putter det i grøn og bæredygtig transport.
Deri ligger også, at med de dramatiske rejsetidsforkortelser, som der jo er tale om i forbindelse med Togfonden DK, så bliver toget – og det synes vi er en helt afgørende ting ved togfondinvesteringerne – maksimalt konkurrencedygtigt med bilen, og det synes vi er en rigtig vigtig ting.
Desuden ser vi med Togfonden DK en række rejsetidsforkortelser i hele landet – ikke bare mellem de store byer, men i hele landet.
I den forbindelse skal man selvfølgelig diskutere de mange togskift, som der lægges op til i den fremlagte timemodel, men det var jo bare ét eksempel på en køreplan.
Enhedslisten gjorde meget ud af i forhandlingerne at sige, at det jo bare er ét eksempel på en køreplan, som i øvrigt først skal sættes i værk om 10 år.
Vi kan sagtens forestille os, at der bliver andre muligheder.
Vi har selv nævnt, at man selvfølgelig skal stoppe i Ringsted, som er et centralt trafikknudepunkt på Sjælland, ikke mindst for togtrafikken, og vi kan også sagtens forestille os, at der skal flere direkte tog end det, som den fremlagte timemodel lægger op til.
Men det er jo nogle af de korrektioner, som sagtens kan foregå i forbindelse med udmøntningen, som skal foregå over en 10-15-årig periode.
Der er ikke noget problem der, så vidt vi kan se. Vi glæder os selvfølgelig også over, at elektrificeringen også gennemføres fra Vejle til Herning-Struer, på grund af de klimamæssige og miljømæssige gevinster, det jo giver.
Togtransport er miljøvenlig grøn transport; vi får et mindre CO2-udslip, og vi får et mindre partikeludslip,
og da især, hvis strømmen leveres af vedvarende energi fra vindmøller, solceller, og hvad vi ellers har
Det har også været utrolig vigtigt for Enhedslisten i forhandlingerne – og det fremgår også af Togfonden DK og af lovforslagene – at der kommer hastighedsopgraderinger på en lang række regionalbanestrækninger.
Det giver hurtigere rejsetid, selv om målet ikke er de store byer og mellem de store byer.
Dermed er Togfonden DK ikke bare et spørgsmål om at kunne rejse hurtigt mellem de store byer – det er det også, det er det i høj grad – men søreme også på regionalbanestrækningerne og i yderdistrikterne, yderområderne af Danmark.
Så der er tale om dramatiske rejsetidsforkortelser.
Vi synes f.eks., det er ærgerligt, at Svendborgbanen ikke kom med, når vi nu skulle snakke opgraderinger.
Det mener vi også at man måske kan genoverveje, især i lyset af de stationslukninger, som Trafikstyrelsen nu lægger op til på Svendborgbanen.
Og der kunne man måske overveje, om de 114 mio. kr., vi ofrer på kystbanen, måske er fornuftigt set i forhold til Svendborgbanen.
Det kan jeg ikke stå her og give et endeligt svar på i dag, men det var da noget af det, man måske kunne overveje.
Jeg mener faktisk også, der er plads til at foretage den slags korrektioner, hvis vi synes, at det er nødvendigt hen ad vejen.
Det samme kunne man jo sige med hensyn til stationslukninger, og det samme kunne man sige med hensyn til de nye spor, de hårdt tiltrængte nye spor på Vestfyn.
Det virker jo helt hul i hovedet, at man nu netop med Togfonden DK planlægger at lave nye spor, at forøge kapaciteten dramatisk på Vestfyn, hvorefter vi ser en stationsrapport fra Trafikstyrelsen, hvor man vil lukke fire stationer.
Det hænger bare ikke sammen, og det mener vi også skal tages af bordet.
Men det er jo så ikke lige Togfonden DK's domæne.
Vi er også rigtig glade for fra Enhedslistens side, hvilket vi gjorde meget ud af i forhandlingerne, at få sat fokus på godstransporten på jernbane.
Og det er jo også blevet en del af Togfonden DK, en del af de her lovforslag.
Vi har haft meget fokus på Hirtshals, hvor der kommer rigtig meget gods – til og fra Hirtshals – fra Norge.
Det er helt oplagt, at mange af de løstrailere, der kommer over dér, mange af de containere, der kommer over dér, bliver omladet til togtransport, og derfor er der jo også lagt op til, at strækningen fra Hjørring til Hirtshals også skal elektrificeres – foruden elektrificeringen i øvrigt.
Og der bliver også lagt op til, at der skal foregå en række baglandsinvesteringer og opgraderinger omkring Hjørring Station og af banenettet fra Hjørring til Aalborg.
Det bliver også helt nødvendigt, hvis der pludselig skal køre mange godstog på den strækning.
Vi mener også, at man i langt højere grad skulle have fokus på Nordvestjylland.
Der er rigtig, rigtig meget gods til og fra Nordvestjylland, som kunne fragtes på jernbane ved hjælp af opgraderinger af Holstebro-Herning-banen, netop som alternativ til flere motorvejsbyggerier.
Godstransport på jernbane vil jo i høj grad afhjælpe trængslen – ikke mindst på E45 – og mindske behovet for motorvej i en tid, hvor vi snakker hærværksmotorvej, og jeg skal give dig.
Så vil også forøget godstransport ligesom forøget passagertransport jo her være et godt alternativ.
Så glæder vi os selvfølgelig over, at det bliver en jernbane – det er vi da helt overbevist om at det bliver – der føres til Billund.
Vi mener også, at den burde elektrificeres, i og med at det giver en større fleksibilitet og giver mulighed for at køre direkte tog til Billund – og Billund Lufthavn ikke mindst.
Men der er da ting som vi måske godt kunne have tænkt os bedre.
Det har været en forhandling; det her er et forlig mellem flere partier.
Vi prøvede i forhandlingerne igennem lang tid og igennem rigtig, rigtig mange spørgsmål – 120 spørgsmål, som ikke gik alene på det; men det var det antal, vi stillede under hele gennemgangen af lovforslaget – om man kunne finde de minutter, som Vejlefjordbroen giver, andre steder på banelinjen.
Og der er ikke bare tale om 8-10 minutter.
Når det kommer til stykket, bliver det måske i virkeligheden snarere 15 minutter.
Men det var ikke muligt i forhold til de svar, vi har fået.
Derfor kan man jo godt diskutere linjeføringen i det pågældende område.
Jeg tror nu – ud fra det, vi har fået forelagt – at man har fundet en forholdsvis nænsom linjeføring, hvor man er forholdsvis skånsom over for de fredede arealer, der er i området, over for Natura 2000-området.
Det i hvert fald det, vi kan se på de faktaark, vi har fået.
Men lad os diskutere det, når den endelige udformning kommer i forbindelse med VVM.
Der er også Stilling syd for Aarhus.
Der kan man diskutere det samme.
Der er også nogle naturskønne områder, og man kunne i høj grad overveje linjeføringen deromkring.
Elektrificering til Billund har jeg nævnt, og man kunne også nævne, at der måske er brug for et dobbeltspor gennem Grejsdalen, så man kan få den kapacitet, der skal til, hvis der skal flere tog til Billund og til Herning-Struer.
Nu diskuterer man også, om der skal køres 160 eller 200 km/t på strækningen Hobro-Aalborg.
Det er åbenbart uafklaret.
Hvis der skal køres 200 km/t, skulle man måske bruge lejligheden til igen at kigge på Skørping og Svenstrup stationer og underføringer og overføringer der, for det vil kræve, at man alligevel skal omlægge spor og perroner.
Derfor må man høre, hvad der er Banedanmarks tidsplan.
Indtil nu har Banedanmark argumenteret med, at der ikke var tid til det, og at man ville forsinke signalprogrammet og den slags ting, hvis man skulle lægge om i Skørping og Svenstrup eller gøre noget andet, i Skørping især.
Jeg vil gerne se Banedanmarks tidsplan og se, om det virkelig er rigtigt, at det er sådan.
Det må afklares, hvis man alligevel skal køre 200 km/t og alligevel skal til at gøre perroner bredere eller flytte spor.
Så lægger vi stor vægt på det høringssvar, der er kommet fra Dansk Handicap Forbund, som klart gør opmærksom på, at der er et efterslæb med hensyn til øget tilgængelighed.
Og det her har en hovedprioritet for Enhedslisten.
På trods af de problemer, jeg har nævnt, og på trods af de ting, som vi fortsat vil fremhæve og tage med til de fortsatte forhandlinger om udmøntningen af Togfonden DK, synes vi jo, det her er en rigtig, rigtig god dag for den danske jernbane.
Man kan allerede høre Venstre, Konservative og Liberal Alliance sige: Nu har jernbanen vist fået sit, og når vi kommer til magten, skal det igen handler om motorveje.
Og det er også det, som ligger i kortene, når man hører Venstres transportordfører, hr. Kristian Pihl Lorentzen, tage rundt i det ganske land og love motorvej til højre og venstre – nu her sidst hærværksmotorvejen ned igennem Jylland.